นายกรัฐมนตรี ยืนยันมีวัคซีนโควิด-19 เพียงพอ เร่งปูพรมฉีดเข็มแรกให้ครบทุกคน และให้ความมั่นใจวัคซีนมีประสิทธิภาพ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมทีมแพทย์สาธารณสุข เดินทางมาถึงที่ Sky hall ชั้น 3 เซ็นทรัลลาดพร้าว ตรวจความพร้อมสถานที่ฉีดวัคซีนนอกโรงพยาบาล หรือหน่วยความร่วมมือบริการฉีดวัคซีนโควิด-19 ให้กับกลุ่มอาชีพเสี่ยง ที่ลงทะเบียนกับสำนักอนามัยกรุงเทพมหานครแล้ว โดยกล่าวว่า สถานที่ฉีดวัคซีนนอกโรงพยาบาลมีความพร้อม และเป็นไปตามมาตรฐานของกระทรวงสาธารณสุข ดังนั้นทุกจุดบริการก็ต้องเข้าหลักเกณฑ์นี้เช่นกัน ทั้งนี้เป้าหมายของรัฐบาลคือปูพรมฉีดวัคซีนเข็มแรกให้ได้มากที่สุดและเร็วที่สุด เพราะจะป้องกันได้ถึงร้อยละ 50 โดยขณะนี้รัฐบาลประกาศให้การฉีดวัคซีนเป็นวาระแห่งชาติ ซึ่งหน่วยงานทั้งภาครัฐและเอกชนได้ร่วมมือกันจัดหา กระจาย และฉีดวัคซีนให้มากขึ้น โดยวัคซีนที่ไทยนำเข้า ได้ตรวจสอบให้เกิดความปลอดภัยมากที่สุด จึงขอให้ประชาชน ไว้ใจ และอย่ากังวลถึงผลข้างเคียงของวัคซีน พร้อมย้ำว่าการฉีดวัคซีนดีกว่าไม่ฉีดและยอมรับว่าการจัดหาวัคซีนไม่ง่าย แต่ไทยมีวัคซีนมากที่สุดในอาเซียนนายกรัฐมนตรี ยังกล่าวว่า ห่วงใยกลุ่มคนทำงาน โดยเฉพาะผู้ที่หาเช้ากินค่ำ เพราะต้องเดินทางพบปะผู้คน ซึ่งถือว่ามีผลกระทบสูง รัฐบาลจึงมีมาตรการช่วยเหลือ ซึ่งอาจจะได้ไม่มาก เพราะเป็นไปตามงบประมาณที่มี ขณะเดียวกันจะดูแลในส่วนของภาคธุรกิจและร้านค้าเพิ่มเติม เพราะภาคธุรกิจมีส่วนช่วยยกระดับเศรษฐกิจของประเทศ ซึ่งเชื่อมั่นว่าวันข้างหน้าประเทศไทยจะดีขึ้น หลังสถานการณ์โควิดคลี่คลายสำหรับระบบการจองวัคซีนยอมรับว่ายังมีปัญหาบ้าง ซึ่งได้เร่งให้ปรับปรุงระบบหมอพร้อมให้มีประสิทธิภาพยิ่งขึ้น และขอให้ประชาชนทยอยลงทะเบียนขณะที่โควิด-19 สายพันธุ์ใหม่ๆ ยืนยันรัฐบาลและกระทรวงสาธารณสุข มีการควบคุมและมีมาตรการรัดกุม เข้มงวดการเดินทางเข้าออกประเทศและด่านชายแดน เมื่อพบผู้ติดเชื้อนำเข้าสู่ระบบนักษาทันที จึงขอให้ประชาชนไม่ต้องกังวล พร้อมกันนี้ ยังฝากสื่อมวลชนช่วยตรวจสอบข่าวเฟคนิวส์ หากไม่ใช่ความจริงให้หลีกเลี่ยงการนำเสนอเพื่อไม่ให้ประชาชนวิตก